Vermoorde dominee se man skoonveldWerner en Liezel de Jager. (Foto: Facebook) Die vermoorde leraar Liezel de Jager se eggenoot word nou vermis. Werner de Jager is Sondag as vermis by die Brighton Beach-polisiestasie in Durban aangemeld. Kol. Thembeka Mbele, woordvoerder van die polisie, het Maandagoggend aan Maroela Media gesê Werner se skoonpa, Henk, het hom na bewering Saterdag omstreeks 10:00 vir die laaste keer gesien voordat hy die volgende dag as vermis aangemeld is. Mbele het geen verdere inligting in die verband bekend gemaak nie. Werner se verdwyning volg byna twee weke nadat sy vrou met wurgmerke aan haar nek dood by die NG Kerk Suidkus in Amanzimtoti se pastorie gevind is. Niks van Liezel se besittings is tydens die moord geneem nie en haar selfoon en sleutel is onder meer langs haar liggaam aangetref. Familie en vriende van Liezel het verlede Dinsdag (19 Oktober) by die kerk byeengekom om hulde aan haar te bring. Werner en die egpaar se dogtertjies, Ila (8) en Lané (10), haar ouers, Henk en Salomé, asook haar susters was teenwoordig tydens die emosionele gedenkdiens. Werner het nie self tydens die gedenkdiens gepraat nie, maar ’n huldeblyk namens hom en die dogtertjies is in die kerk voorgelees. “My liefste lief, ek wens, nou te laat, dat ek vir jou meer briefies en gediggies geskryf het,” het Werner se huldeblyk gelui. “Ek weet dat jy weet dat ek en ons meisies bitter baie lief is vir jou. Jou plek is leeg en ons gaan jou vir ewig mis. Woorde ontbreek ons gedagtes en lippe en ons wêreld is aan flarde geruk. Die gemis na jou is so intens maar ook so bedruk. Jy is nou waar jy al lank begeer om te wees – veilig toegevou en beskerm deur ons Heer. Weet ons almal mis jou en gaan jou nog jare mis.”